C 152/192
DA
Den Europæiske Unions Tidende
6.4.2022
Det Europæiske Økonomiske og Sociale Udvalgs udtalelse om »forslag til Europa-Parlamentets og Rådets forordning om ændring af forordning (EU) 2018/841 for så vidt angår anvendelsesområdet, forenkling af overholdelsesregler, fastsættelse af medlemsstaternes mål for 2030 og forpligtelse til kollektiv opnåelse af klimaneutralitet senest i 2035 i arealanvendelses-, skovbrugs- og landbrugs­ sektoren og om ændring af forordning (EU) 2018/1999 for så vidt angår forbedring af overvågning, rapportering, sporing af fremskridt og revision« (COM(2021) 554 final) (2022/C 152/32)
Ordfører: Anastasis YIAPANIS
Anmodning om udtalelse
Europa-Parlamentet, 13.9.2021 Rådet, 17.9.2021
Retsgrundlag
Artikel 304 og 192, stk.
1, i traktaten om Den Europæiske Unions funktionsmåde
Kompetence
Sektionen for Landbrug, Udvikling af Landdistrikterne og Miljø
Vedtaget i sektionen
25.11.2021
Vedtaget på plenarforsamlingen
8.12.2021
Plenarforsamling nr.
565
Resultat af afstemningen (for/imod/hverken for eller imod)
145/1/3
1.
Konklusioner og anbefalinger 1.1.
EØSU er meget engageret i bekæmpelsen af klimaændringer og er helt enig i, at der er behov for at indføre effektive og øjeblikkelige foranstaltninger.
Der er behov for en samordnet indsats fra både offentlige og private enheder for at sikre aktiv inddragelse, støtte og ejerskab fra borgernes og lokalsamfundenes side og for at generere yderligere finansiering til støtte for omstillingen til en lavemissionsøkonomi.
1.2.
Europa er blevet ramt af hidtil usete skovbrande og oversvømmelser, som faldt sammen med rekordstore tørker og hedebølger.
Intelligent og bæredygtig vandforvaltning kan i høj grad forbedre EU's kapacitet til at afbøde og bekæmpe brande og øge modstandsdygtigheden over for kraftige regnskyl, oversvømmelser og tørke.
1.3.
Klimaændringer og tab af biodiversitet er indbyrdes forbundne og skal håndteres sammen.
Tab af levesteder, forurening, overhøstning og spredning af invasive arter skal tackles for at sikre, at de naturlige økosystemer bevares, og at landbaserede sektorers afgørende sociale og økonomiske rolle opfyldes.
1.4.
Medlemsstaterne bør udforme lovgivningsmæssige rammer, der tilskynder landbrugere og skovforvaltere til at anvende nye bæredygtige forretningsmodeller, der fremmer biodiversitet, anvender regler for den cirkulære økonomi og skaber bæredygtig praksis inden for biomasseproduktion.
EØSU efterlyser nationale genopretningsprogrammer for vådområder af høj kvalitet og mener, at der bør tages højde for vådområders emissioner så hurtigt som muligt og ikke kun fra 2026 og fremefter.
1.5.
Eftersom modvirkning af klimaændringer er en global udfordring, mener EØSU, at EU's indsats skal suppleres med målrettede, effektive eksterne drøftelser om øjeblikkelig global inddragelse, retfærdig byrdefordeling og fair konkurrence.
1.6.
EØSU opfordrer til omfattende fremme af og støtte til bæredygtige landbrugsmetoder såsom vekseldrift, genvinding af organisk affald, præcisionsdyrkning, permakultur osv.
Landområderne skal forvaltes omhyggeligt i alle medlemsstater, så den rette balance mellem konkurrenceevne og bæredygtighed sikres, og der skabes de nødvendige finansieringsmuligheder.
EØSU glæder sig over, at Kommissionen har til hensigt at foreslå en lovramme for kulstofoptag i landbrugssektoren.